Religion har ingen plads i de offentlige danske daginstitutioner.

Det mener 40-årige Martin Skriver, der i et indlæg i Berlingske giver udtryk for sin store forbavselse og frustration efter han sidste år tog rundt til daginstitutionerne på Amager for at se på en vuggestueplads til sin søn.

Flere af vuggestuerne serverede udelukkende halalslagtet kød, og Martin Skriver, der beskriver sig selv som areligiøs, var overrasket over, hvor meget, der blev taget hensyn til børn med muslimsk baggrund.

- Da vi fjerde gang fik at vide, at der ud over maden også fulgte en uges Eidfest med, blev det for meget. Det er simpelthen forkert, at vores børn udsættes for andres religiøse særregler. Eller religiøsitet i det hele taget, når de går i daginstitution, skriver Martin Skriver blandt andet.

Føler sig krænket

Det lykkedes ikke at finde en vuggestue, der ser bort fra religiøse hensyn og, Martin Skriver har i dag indskrevet sin søn i én af de fire vuggestuer.

- Af praktiske årsager blev jeg jo nødt til at vælge én af de fire vuggestuer, men jeg føler mig krænket over, at jeg ikke selv kan få lov til at bestemme, om mine børn skal udsættes for religiøse særregler, siger Martin Skriver til tv2.dk.

Intellektuel hån

Erfaringerne med de københavnske daginstitutioner fik Martin Skriver til at kontakte Pia Allerslev (V), der er ungdomsborgmester i Københavns Kommune.

For mens han intet har imod indvandrere, så finder han det til gengæld problematisk, at politikerne er med til at institutionalisere religion ved at lade borgerne acceptere religiøse dogmer, når de sender deres børn i institition.

- Jeg opfatter det som en intellektuel hån at skulle indtage kød, hvor der er sagt okkulte bønner under slagtningen, skriver han i sin kronik.

- Forældre har frit valg

Fra borgmesterkontoret var svaret, at "det både var hendes og forvaltningens vurdering at dagtilbuddenes kostpolitikker afspejler befolkningssammensætningen i lokalområdet og børnegruppens sammensætning".

I et svar til Berlingske uddyber borgmesteren sit argument.

- København er en by med mange forskellige kulturer og nationaliteter, og det afspejler vores daginstitutioner og den mad, de serverer naturligvis også. Og som forælder er man i sin gode ret til at vælge præcis det tilbud, der passer bedst til ens barn.